- ay nabibilang sa kanilang mag inihiwalay ng lambong mula sa Kanya. Kung makita kang kaluluwa na nag- aalinlangan sa kautusang ito, o mali ang pagpapkahulugan dito, subali't ay walang lihim na motibo o pagsuway sa kanyang ginagawa, maging mapagkaibigan sa kanya, at nang may lubusang kaluguran at sa pamamagitan ng mabait na pananalita, sikaping ibaling siya mula sa landas ng gayong pagpapakahulugan tungo sa maliwanag na kahulugan ng mga bersikulo ng Diyos.
- 4. Ang mga batas ng Diyos, tulad ng pag-aayuno, ng dalanging katungkulang isagawa, at ang mga katulad nito, at gayundin ang Kanyang mga payo tungkol sa mabuting mga katangian, mabuting mga gawain at wastong pagkilos, ay kinakailangang isagawa sa lahat ng dako sa abot-kaya na maaari, maliban kung may di-malampasang hadlang o may malaking panganib na lumitaw o kung salungat ito sa iniuutos ng wastong pangangatuwiran. Sapagka't ang katamaran at kaluwagan ay pumipigil sa mga pagbuhos ng pag-ibig mula sa mga ulap ng banal na habag, at ang mga tao, sa gayon, ay mananatiling napagkakaitan.
- 5. O kayong mga minamahal ng Diyos! Bunga ng pagpapasalamat sa katatagan sa walang maliw na Banal na Kasunduan, bumangon upang maglingkod sa bukana ng pinakamabisang Panginoon, isagawa ang dalanging katungkulang isagawa at ang pag-aayuno, at gugulin ang inyong panahon sa pagpapalaganap ng matatamis na halimuyak ng Diyos at sa pagkakalat ng mga bersikulo ng Maykapal. Punitin ang mga lambong, alisin ang mga sagabal, ihandog ang nagbibigay-buhay na mga tubig, at ituro ang landas ng kaligtasan. Ito ang pinaaalaala ni 'Abdu'l -Bahá sa inyo sa tuwing umaga at gabi.
- 6. O ikaw na anak na babae ng Kaharian! Ang mga Dalanging Katungkulang Isagawa ay tungkuling gawain sapagka't ang mga ito ay nakatutulong sa pagpapakumbaba at pagpapasailalim, sa pagtutuon ng sariling mukha sa Diyos at sa pagpapakita ng pamimintuho sa Kanya. Sa pamamagitan ng gayong dalangin ang tao ay nakikipag-niig sa Diyos, sinisikap na lalong mapalapit sa Kanya, nakikipag-usap sa tunay na Minamahal ng kanyang puso, at nakatatamo ng espiritwal na mga kalagayan.
- 7. O ikaw na espiritwal na kaibigan! Ikaw ay nagtanong tungkol sa wastong kadahilanan ng dalanging katungkulang isagawa. Alamin mo na ang gayong dalangin ay mahigpit na ipinatutupad at tungkuling gawain. Ang tao sa anumang kadahilanan ay hindi pinalalaya sa pagsagawa ng dalangin maliban lamang kung siya ay walang kakayahang isagawa ito o may malaking balakid dito. Ang wastong kadahilanan ng dalanging katungkulang isagawa ay ito: Lumilikha ito ng ugnayan sa pagitan ng tagapaglingkod at sa Kanya na Tunay, sapagk a't ang tao sa panahong iyon, nang buong puso't kaluluwa, ay ibinabaling ang kanyang mukha tungto sa Makapangyarihan sa Lahat, hinahanap ang pakikipagsama sa Kanya at ninanais ang Kanyang pag-ibig at pakiki-isa. Para sa mangingibig, wala nang hihigit pang kaluguran kaysa makipag-usap sa kanyang minamahal, at para sa naghahanap, wala nang hihigit pang biyaya kaysa ang pagkalapit sa tinutumbok ng kanyang mithiin. Ang sukdulang pagnanasa ng bawa't kaluluwa na nahahalina sa Kaharian ng Diyos ay ang makahanap ng oras upang bumaling nang buong pamimintuho sa kanyang Minamahal, upang hingiin ang Kanyang biyaya at pagpapala at ilubog ang kanyang sarili sa karagatan ng pakikipag-niig, pagsusumamo at pananalangin. Bukod dito, ang dalanging katungkulang isagawa at ang pag-aayuno ay lumilikha ng kamalayan at pagkagising ng tao, at nakatutulong sa pangangalaga sa kanya at sa pagliligtas mula sa mga pagsubok.
- 8. Palakasin mo ang saligan ng Pananampalataya ng Diyos, at sambahin ang Makapangyarihan sa Lahat. Maging matapat sa pag-aalay ng dalanging katungkulang isagawa, at alalahanin ang pag-aayuno. Sa araw at gabi ay ituon mo ang iyong sarili sa pananalangin, pagsusumamo at pagmamakaawa, lalo na sa mga itinakdang oras.

Pahina 5